***Balkanski špijun*** je srpska/jugoslavenska drama/komedija iz 1984. koju je po vlastitom scenariju režirao Dušan Kovačević. Satira govori o paranoidnom i zbunjenom Beograđaninu (Danilo Bata Stojković) koji je krivo umislio da je njegov običan podstanar zapravo terorist koji želi rušiti državu. Uz pomoć te priče film je obradio temu potrage za "nevidljivim neprijateljima" i krivim iluzijama. Pojam "balkanski špijun" se povremeno koristi na području bivše Jugoslavije kao sleng u smislu ismijavanja nečijih besmislenih, krivo usmjerenih napora.

Radnja
------

Beograđanin **Ilija Čvorović**, koji je par godina proveo u zatvoru na Golom otoku zbog staljinizma, pozvan je na rutinski razgovor u lokalnu policijsku stanicu. Tamo ga je ispitivač rutinski ispitao o njegovom podstanaru, **Petru Jakovljeviću**, krojaču koji je 20 godina radio u kapitalističkoj državi, u Francuskoj. Nakon par minuta Ilija biva pušten kući, no toliko ga je uhvatila nervoza i paranoja da je počeo sumnjati u Petra. Čim se vrati kući počne se jadati supruzi **Danici** da mu nikada nije trebao iznajmiti stan. Mašta počinje djelovati na Iliju i on počne umišljati da bi Petar mogao biti terorist koji želi rušiti državu. Ubrzo ga čak počne i špijunirati, na čuđenje Danice koja se više brine za njihovu kćerku Sonju koja kao diplomirani stomatolog već godinama nema posla. Ilija telefonira inspektoru državne sigurnosti te ga počne izvještavati o kretanjima i nekim susretima Petra sa „sumnjivim" ljudima, no ovaj ga ne shvati ozbiljno. Ubrzo Ilija kupi fotoaparat s teleobjektivom i počne neprestano špijunirati Petra i njegove prijatelje, od toplica pa sve do šetnje u šumi.

U špijuniranju mu se uključi i brat **Đuro**. Jedne večeri Ilija se pojavi ozlijeđen i s poderanom odjećom i objavi kako ga je netko pokušao namjerno pregaziti automobilom dok je bio na ulici, kako bi ispalo kao nesretni slučaj. Ubrzo ga i Danica počne bezrezervno podržavati, dok Sonja u ocu već vidi psihički bolesnog čovjeka i ne pada na njegovu demagogiju. Ubrzo slijedi daljnji korak; Đuro uhvati Petrine prijatelje, mahom nedužne intelektualce i akademike, te ih sveže i stavi u svoj podrum gdje ih počne tuči i prisiljavati da priznaju svoju krivnju i terorističke planove. U kuću se vrati i Petar koji se htio oprostiti jer putuje u New York te upitati zašto ga Ilija stalno promatra. Tada upadaju Ilija i Đure te ga svežu za stolicu i počnu šamarati, zahtijevajući da im sve prizna. On im govori da su u zabludi, no oni mu ne vjeruju. Đuro nakratko napusti kuću kako bi otišao po profesora koji je pod batinama „sve priznao", a Ilija sam nastavi ispitivati Petra. No od silnog uzbuđenja Ilija dobija srčani udar, pa Petar poziva hitnu pomoć te – svezan za stolicu – odlazi iz kuće kako bi uhvatio let za New York. Ilija, sav u bolovima, na telefonu kaže Đurinoj ženi neka Đuro „zaustavi sve letove na aerodromu", a potom krene četveronoške za Petrom. Puzeći po ulici, Iliju slijedi njegov pas, u grotesknoj završnoj sceni.

Glumci
------

* Danilo Bata Stojković - **Ilija Čvorović**
* Mira Banjac - **Danica Čvorović**
* Bora Todorović - **Petar Markov Jakovljević**
* Zvonko Lepetić - **Đura Čvorović**
* Sonja Savić - **Sonja Čvorović**

Nagrade
-------

* Montrealski filmski festival – osvojena nagrada žirija
* Festival igranog filma u Puli - Velika zlatna arena za najbolji film

Teme
----

Radnja Dušana Kovačevića govori o odnosu pojedinca i vlasti, individualnoj i totalitarnoj svijesti, te o posljedicama sistema koji zahtijeva apsolutnu poslušnost a koje se prvenstveno očituju u gubljenju razuma i raspadanju obitelji. Zbog takvih proturječnosti takav sistem je ideja koja uništava samu sebe, a jedini opstanak vidi u traženju „nevidljivih neprijatelja". Glavni junak Ilija Čvorović je žrtva takvog političkog mehanizma i tiranije – osoba koja je ni kriva ni dužna završila jednom u zatvoru – a sada preuzima ulogu progonitelja i instrumenta upravo tog sistema i proganja i špijunira Petra, potpuno nevinu osobu, kako bi dokazao poslušnost vlasti. Tako ispada tragikomična figura koja završava puni pakleni krug ludosti poretka koji potiče paranoju, strah, mržnju i gubljenje razuma.

Izvori
------

1. ↑  Draško Đuranović (19. siječnja 2012). „Balkanski špijuni motre Nikolaidisa". E-Novine. Pristupljeno 20. lipnja 2013.
2. ↑  Branislav Jelić (10. rujna 2012). „Balkanski špijun među demokratama". E-Novine. Pristupljeno 20. lipnja 2013.

Vanjske poveznice
-----------------

* *Balkanski špijun* na sajtu IMDb
* Filmovi.com
* „Balkanski špijun" kao predstava u kazalištu Kerempuh Arhivirano 2007-10-11 na Wayback Machine-u

| * p
* r
* u
Zlatna arena za najbolji film |
| --- |
|  SFR Jugoslavija(1957–1990) | 
* *Vesna* (1954)
* *Trenutki odločitve* (1955)
* *Ne okreći se, sine* (1954)
* *Pop Ćira i pop Spira* (1957)
* *H-8* (1958)
* *Vlak bez voznog reda* (1959)
* *Deveti krug* (1960)
* *Balada o trobenti in oblaku* i *Uzavreli grad* (1961)
* *Kozara* (1962)
* *Licem u lice* (1963)
* *Službeni položaj* (1964)
* *Prometej s otoka Viševice* i *Tri* (1965)
* *Ponedjeljak ili utorak* (1966)
* *Sakupljači perja* (1967)
* *Kad budem mrtav i beo* (1968)
* *Nizvodno od sunca* (1969)
* *Lisice* (1970)
* *Rdeče klasje* (1971)
* *Majstor i Margarita* (1972)
* *Sutjeska* (1973)
* *Užička Republika* (1974)
* *Kuća* (1975)
* *Idealist* (1976)
* *Ne naginji se van* (1977)
* *Okupacija u 26 slika* (1978)
* *Trofej* (1979)
* *Petrijin venac* (1980)
* *Pad Italije* (1981)
* *nagrada nije dodijeljena* (1982)
* *Zadah tela* (1983)
* *Balkanski špijun* (1984)
* *Otac na službenom putu* (1985)
* *Srećna nova '49.* (1986)
* *Već viđeno* (1987)
* *Život sa stricem* (1988)
* *Sabirni centar* (1989)
* *Gluvi barut* (1990)

 |
|  Hrvatska(1992–2023) | 
* *Priča iz Hrvatske* (1992)
* *Kontesa Dora* (1993)
* *nagrada nije dodijeljena* (1994)
* *Isprani* (1995)
* *Kako je počeo rat na mom otoku* (1996)
* *Mondo Bobo* (1997)
* *Kad mrtvi zapjevaju* (1998)
* *Bogorodica* (1999)
* *Maršal* (1999)
* *Polagana predaja* (2001)
* *Fine mrtve djevojke* (2002)
* *Tu* (2003)
* *Duga mračna noć* (2004)
* *Što je Iva snimila 21. listopada 2003.* (2005)
* *Sve džaba* (2006)
* *Živi i mrtvi* (2007)
* *Ničiji sin* (2008)
* *Metastaze* (2009)
* *Neka ostane među nama* (2010)
* *Kotlovina* (2011)
* *Pismo ćaći* (2012)
* *Obrana i zaštita* (2013)
* *Broj 55* (2014)
* *Zvizdan* (2015)
* *S one strane* (2016)
* *Kratki izlet* (2017)
* *Mali* (2018)
* *Dnevnik Diane Budisavljević* (2019)
* *Tereza37* (2020)
* *Plavi cvijet* (2021)
* *Zbornica* (2022)

 |